Grensloos – Andre Schwartz & Coenie de Villiers – COProductions
Twee van die bekendste musikante in Suid-Afrika, André Schwartz en Coenie de Villiers span vir die heel eerste keer kragte saam in die musiekproduksie Grensloos. "Ons dreig al jare lank om iets saam te skep, en ek en André het gewoon besluit dat nóú die tyd is, terwyl ons nog kan," vertel Coenie.
"Daar is eintlik vier van ons op die verhoog: die vierde teenwoordigheid is 2 vleuelklaviere, want ons speel álbei tydens die vertoning. Almal weet dat André 'n sanger van internasionale formaat is, maar nie almal besef hy is ook 'n koning agter die klawers nie," meen Coenie. "Dis ook 'n stiller vertoning wat so effe inwaarts kyk."
Maar waarom die titel Grensloos? "Ons wou graag iets skep wat oor grense heen strek," sê André. "Daar is ongelooflike asook minder bekende komposisies uit onder meer Frankryk en Nederland, en dan natuurlik ook uit Suid-Afrika. Ons voer van Coenie en my eie komposies uit, en 'n hele paar daarvan sal heeltemal nuut wees vir gehore. Ons wou albei 'n vertoning sonder 'n enkele kompromis saamstel – 'n mens weet nie wanneer jy weer die kans kry nie!"
Tydens die vertoning praat Schwartz en De Villiers ook oor hulle eerste opnames. "Dis 'n bietjie soos om na jou ou matriekafskeid foto's te kyk," lag albei musikante. "Hopelik het ons darem albei deur die jare gegroei; nou kan 'n mens 'n vertoning saamstel waar jy die goed kan doen wat jy nog altyd wou. En dis vrek lekker om saam te werk – ons moes dit lankal probeer het!"
Die debuutvertoning van Grensloos het plaasgevind in 'n stampvol Atterbury Teater en 4 stampvol vertonings by Theatre on the Bay in Kaapstad. Die gehoor was meegesleur. "Dis lekker om 'n staande ovasie tydens die vertoning te kry," lag die twee kunstenaars.
Daar is iets magies wat gebeur wanneer dié twee kunstenaars die verhoog betree – onmisbaar en onvergeetlik.